რობერტ გოდარდი

რობერტ ჰათჩინგს გოდარდი (ინგლ. Robert Hutchings Goddard; დ. 5 გჷმათუთა, 1882, ვუსტერი, მასაჩუსეტსი, ააშ — ღ. 10 მარაშინათუთა, 1945, ბალტიმორი, მერილენდი, ააშ) — ამერიკალი ფიზიკოსი, ინჟინერი დო გჷმმაგონებელი. ეიოგჷ რაკეტა ნამუშ ქვარქვანტი თხევადი ოჭვალით მუშენდჷ. 1926-1941 წანეფს გოდარდიშ დო თიშ ბუნაშ ეგაფილ რაკეტეფქ მიოჭირინუ ჸათე პერიოდიშო მაქსიმალურ 2.6 კმ.-იშ სიმაღალას დო ფურინუაშ მაქსიმალურ სიჩქარას 885 კმ/სთ-ის.

რობერტ გოდარდი გურაფულენდჷ ვუსტერიშ პოლიტექნიკურ ინსტიტუტის. უკულ გურაფა გაგინძორჷ კლარკიშ უნივერსიტეტის. რაკეტული ტექნოლოგიეფით ორდოიანი წანეფიშე დეინტერესჷ. გოდარდიშ 214-შე ჟირი პატენტის, მიარე დონიანი რაკეტას (1914) დო  რაკეტას, თხევადი ოჭვალიშ ქვარქვანტით (1914) დიდი შანულობა უღუდჷ კოსმონავტიკაშო. 1919 წანაშ გოდარდიშ მონოგრაფია "ექსტრემალური სიმაღალაშ მეჭირინაფაშ მეთოდეფი" მერჩქინელი რე კლასიკათ მაეჩა ოშწანურაშ რაკეტული ტექნოლოგიეფიშ დარგის. გოდარდიშ ჟირი-ღერძიშ კონტროლიშ მექანიზმი რდჷ პიონერული მეთოდი რაკეტეფიშ ტექნოლოგიაშო. ჸათე მეთოდით რაკეტეფს შეულებუდჷ ფურინუაშ ეფექტური კონტროლი.

რობერტ გოდარდიშ ტექნიკა, მეთოდეფი დო მექანიზმეფი რდჷ რევოლუციური, მარა გოდარდის მუში პროექტეფიშ გოვითარაფაშო ფინანსეფი მითინშე ვემუღებჷ. მორალურო ხოლო მითინ ვალურდჷ. პრესა დო შხვა მენცარეფი გოდარდის დო თიშ იდეეფს გაციგანუდეს. გოდარდიქ ღურაშ უკული მიპალუ დიდი რეპუტაცია მუჭოთ რაკეტული ტექნოლოგიეფიშ ართ-ართ დუმარსხუაფალქ. გოდარდი, რუსი კონსტანტინე ციოლკოვსკი, გერმანალი ჰერმან ობერთი დო ფრანგი რობერ ესნო-პელტრიწკჷმა ართო, მერჩქინელი რე რაკეტული ტექნოლოგიეფიშ დუმარსხუაფალ-მუმათ.

რობერტ გოდარდი, ღურაშ უკული, რდჷ შხვადოშხვა პრემიეფიშ დო ჯილდოეფიშ ლაურეატი. 1959 წანას გინოჩეს კონგრესიშ ორქოშ მენდალი, 1960 წანას ლენგლიშ ორქოშ მენდალი დო 1964 წანას დენიელ გუგენჰაიმიშ მენდალი.

გიშნაგორა პუბლიკაციეფი
 A Method of Reaching Extreme Altitudes- Goddard 1919

რესურსეფი ინტერნეტის
 რობერტ გოდარდი ენციკლოპედია ბრიტანიკას
 ბიოგრაფიული ფაქტეფი
 რობერტ გოდარდიშ არქივი  კლარკიშ უნივერსიტეტის
 რობერტ გოდარდი დო თიში რაკეტეფი
 რობერტ გოდარდი: კოჩი დო თიში რაკეტეფი 
 გოდარდიშ მემორიალური ასოციაცია

კატეგორია:ამერიკალეფი
კატეგორია:ამერიკალი ფიზიკოსეფი
კატეგორია:ამერიკალი ინჟინერეფი